اڅکزی: د پاکستان غټه مسله د جاسوسي ادارو په سياست کې لاسوهنه ده
پښتون ملت پاله مشر محمود خان اڅکزی وايي د هغه په نظر د پاکستان غټه مسله عمران خان نه دی بلکې غټه مسله د جاسوي (استخباراتي) ادارو په سیاست کې لاسوهنه ده.
کوټه/ کراچۍ — د پښتون ملت پاله ګوند (پښتونخوا ملي عوامي پارټۍ) مشر نن د ګل/ دوشنبې په ورځ په کوټه کې خبري غونډې ته په وېنا کې د چمن د تازه رامنځته شوې پېښې په اړه خبرې وکړې. هغه وويل د چمن په سرحدي پوله چې کوم احتجاج ؤ د هغو د غوښتنو ملاتړ کوي، د چمن سرحدي پوله دې د پخوا په څېر د هر ډول تګ راتګ او کاروبار دپاره هر وخت ازاده وي. هغه زیاته کړه په پوله دې د خلکو تلاشي واخستل شي دوی کله هم نه وايي چې تلاشي دې نه اخستل کیږي خو د خلکو زورل او تنګول دې نه کيږي. اڅکزي وويل چې د انګرېز په زمانه کې د چمن پولې ته څېرمه پرتو خلکو ته د پولې دواړو غاړو ته په تګ راتګ هيڅ بندېز نه ؤ، خو دا د تاريخ جبر دی چې يو قوم (پښتون) يې په دوه ځايه کې وويشتو. نوموړي وويل د پاکستان حکومت په پوله د نړيوال معیار د تجارت دپاره د زمینې برابرولو په ځای د خلکو څخه د ماښام ډوډۍ اخلي، مړۍ تروړي. هغه تور ولګوؤ په پوله د تګ راتګ دپاره د يو تن نه لس زره روپۍ اخستل کيږي. اڅکزي وويل د چمن په پوله د تګ راتګ په مهال د خلکو زورول او روان حالات د انصاف د نړیوال عدالت سرغړونه ده، او که دا حالات روان پاتې شو نو خلک به په بغاوت کولو مجبوره شي. هغه زیاته کړه د هند سره د واهګه په پوله يو څوکۍ نشته خو د چمن په پوله هر ځای پوځي څوکۍ جوړې دي. محمود خان اڅکزي وويل څوک هم ترهګر نه دي د چمن د خلکو د ټولو غوښتنو ملاتړ کوي. هغه ووويل دوی د چمن په پوله تازه پېښې ته د افغانستان سره په پوله د سيمو ازغن تار د لګولو له نظره ګوري. نوموړي دغه خبري غونډې په داسې حال کې وکړه چې په وروستيو کې د چمن په پوله د احتجاج په مهال نښته شوې درې تنه پکې وژل شوي او د 26 نه زیات ژوبل شوي وو. د دغه پېښې وروسته په پوله د افغان او پاکستاني ځواکونو ترمنځ نښته هم شوې وه. محمود خان اڅکزي وايي نړۍ ګواه ده چې په پاکستان کې جمهوري حکومت څنګه وغورځول شو او د سېنېټ د چيئرمېن انتخابات څنګه وشو. هغه تور ولګوؤ چې جاسوسي ادارې د یونين کونسل د کچې پورې په سياست کې لاسوهنه کوي او د سياستوالو وفاداريانو بدلوي. ښاغلي اڅکزي وويل د پوځ د يوې هغې خبرې يا کار مخالفت يې نه دی کړی کوم چې د قانون ترمخه وي، خو یوې غېر قانونه او غېرائيني خبرې منلو ته تيار نه دي. هغه بيا دغه خبره تکرار کړه چې پاکستان ماتول نه غواړي خو د درېمې درجې د شهري په توګه پاتې کېدل ورته قبول نه وي، او که اتلسم ائيني بدلون وچېړل نو د نوي ائين د جوړېدو غوښتنه به وشي. د افغانستان د امنيت په اړه يې وويل د 40 کالو راهسې جګړه وشوه که پاکستان ايمانداري وکړي په افغانستان کې راتلی شي او افغانستان به تر ټولو زيات نزدې پاکستان ته وي. حفیظ الله ستوری شېرانی په بلوچستان کې د وي.او.اې ډیوه د خبریال په توګه کار کوي. هغه له بلوچستان پوهنتون څخه په جرنلزم او پښتو ادبیاتو کې ماسټرۍ کړې دي او له تېرو اوو کلونو راهیسې د جرنلزم په میدان کې کار کوي. شپږ کاله یې د پاکستان له (ډان) ټیلیویژن سره د خبریال په توګه کار کړی او په بېلابېلو ورځپاڼو کې یې کالمونه هم لیکلي دي. په بلوچستان کې د ډیوه رېډیو او ټیلویژن لپاره د ملټي مېډیا په برخه کې پر بېلابېلو سیاسي، کلتوري او ټولنیزو موضوعاتو رپوټونه جوړوي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.